A cukorka

Szobám tágra nyílt ablakán át fürkészem a város utcáit, szemeim a Mamát keresik. Már elment egy ideje, nekem azt mondta boltba, de tudom, hogy ez nem igaz. Nincs nyitva már semmi és az utcák is üresek, az emberek mind a házuk rejtekében várnak. Valami baj van, Apu is ezt mondta, mielőtt elment. Nem tudom hová lett, de remélem hamarosan hazaér, akárcsak a Mama. Egymagam vagyok már két napja kis lakásunk magányos rabja. Éjszaka a legrosszabb, egyedül a sötétben. Ha az esti árnyak megijesztenek, nincs ki mellém bújjon az ágyamba és én sem surranhatok be Anyuék szobájába. Vagyis megtehetem, hisz tegnap is a nagy ágyban aludtam lámpafény mellett, de üresen ez sem különb a sajátomnál. Talán még rosszabb, hisz a szüleim hiányát juttatja eszembe. Ennem sincs mit, a Mama is ezért hagyott magamra. Azt mondta ne aggódjak, mindjárt hazajön egy megpakolt kosárral. Becsapott! És ez nagyon fáj. De azért úgy várom már. Napközben a konyhát kutatom bármiféle ehető morzsa után, sikertelenül. Semmi sem maradt, Anyunak ebben igaza volt. Bár ez nem teljesen igaz, mielőtt elment rám bízott egy kis cukorkát. Nem akármilyet. Nagyon értékes lehet, hiszen sok ember keresi.

„Jól figyelj rám Lelkem, nagyon fontos, amit most mondok neked. Rejtsd el ezt nekem, de meg ne edd. Ez az utolsó darab, kérlek vigyázz rá, amíg haza nem térek. Sokan keresik, ezért nem viszem magammal, még elvennék tőlem. Téged idebent jó eséllyel nem fognak megtalálni. Viszont, ha mégis, akkor és csakis akkor kell megenned, hogy legalább ezt el ne tudják venni.”

Persze, hogy megígértem, a Mamának bármit, de nem tudtam mire vélni, amit mond. Miért kellhet bárkinek ennyire egy kis cukorka, hogy egy kisgyerek kezéből kicsavarja? Butaság az egész, de ha már a szavamat adtam, megőrzöm Anyunak. Szobám ablakából továbbra is azt kémlelem, merre járhat. Alig várom, hogy meglássam és ezzel véget érjen a hosszas rémálmom.

Hogy is volt a kis dal, melyet a Mama esténként mondogatott nekem, mikor kisebb voltam?

„Édes Virágszálam, ne szegje kedved

Egy ilyen apróság, leesett leveled …”

Nem rémlik a folytatás, fáradt vagyok picit, a Nap is egészen lent jár, megyek hát aludni. Nem hiszem, hogy így meglátnám Anyut az utcán.

Magamra húzom a takarót a szülői ágyban és próbálok aludni, de valami zaj nem hagy elmerülni az álmomban. Lentről jön, te jó ég! Lehet épp most tért haza Anyu! Gyorsan kikelek az ágyból és az ablakhoz rohanok, de még sötétebb lett odakint, az utcáig se látok le. Feloltom hát a nagy villanyt, hátha az segít, de lenti félhomályban így se tudok kivenni semmit.

„Achtung, da ist jemand im vierten Stock!”

Jézusom, mit tettem, nem is az Anyu volt ott! Talán épp most találtak meg, a gonosz emberek, akik a cukorkát akarják. Mit tegyek, mit tegyek?! Egymagam mitévő legyek? Már hallom, ahogy a lépcsőkön igyekeznek fel, előveszem hát a cukorkát. Kis fehér, mandulás illatú, gyorsan megeszem mielőtt elvehetnék tőlem. Keserű, ilyen rosszat még nem ettem, de nem baj, megtettem, amit Anyu kért tőlem.

Menekülnöm kéne, de nagyon nincs merre, csak az ablakon át tudnék, de túl magasan vagyok. El kell hát rejtőzzek, de valami nem enged, érzem ahogy elhagyja a lábamat az erő. Három napnyi koplalás után úgy látszik már nem maradt bennem annyi, hogy mentsem magam. Már az ajtó előtt vannak, ha betörik talán végem. Azonban nem teszik, sőt, a zaj is abbamaradt. Eltűntek. A szobában is sötét lett, pedig az előbb még a nagy villany égett. A testem sem érzem, talán a sok kihagyott ebéd miatt.

Megint egymagam vagyok. Talán megvédett a zár és a gonosz emberek elmenekültek a rendőrök elől. Az ablak alatt kuporgok a sötétben egyedül és kezdek kicsit félni. Még a kislámpa fénye sincs itt, hogy legalább az megvédjen az árnyaktól, melyek rám várnak. Anyu hangját képzelem el, ahogy dalol nekem este.

„Édes Virágszálam, ne szegje kedved

Egy ilyen apróság, leesett leveled …”

Nem réklik a folytatás, pedig nemrég még tudtam, annyit hallottam, hogy már egészen ráuntam, de mit meg nem adnék, ha csak még egyszer hallhatnám újra.

„…Nézz fel a Napra, melengesse lelked…”

Ezt már nem képzelem, Mama dalol nekem és közben elűzi a sötétséget, ragyogva fölöttem.

„…Ne félj meggyógyulsz, keblemre veled.”